Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 1045/13/7713	Vranov nad Topľou, 12.3.2014
EEČ : 2-61-43-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX
Okresnému úradu, odboru všeobecnej vnútornej správy Vranov nad Topľou

dňa 21.11.2013 v čase o 15.00 hod. na dvore rodinného domu s pop. číslom 111v obci XXXXX, okr. Vranov nad Topľou vyhrážal sa zabitím svojmu bratovi XXXXX, pričom zobral do ruky drevenú latu a kričal na neho, že ho zabije, pričom sa poškodený XXXXX stihol zamknúť v pivnici rodinného domu, čím svojim konaním vzbudil dôvodnú obavu o život  a zdravie.

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
Uznesením povereného príslušníka Obvodného oddelenia PZ vo Vranove nad Topľou  sp. zn. ORP-749/VT-VT-2013 zo dňa 21.11.2013 bolo podľa § 199 ods. 1 Trestného poriadku začaté trestné stíhanie a uznesením z toho istého dňa bolo podľa § 206 ods. 1 Trestného poriadku vznesené obvinenie XXXXX pre prečin nebezpečného vyhrážania podľa § 360 ods. 1, ods. 2 písm. a/ Trestného zákona, na tom skutkovom základe, ako je to uvedené vo výrokovej časti tohto uznesenia.

     	V skrátenom vyšetrovaní bol vypočutý obvinený, ktorý uviedol, že sa stará o matku aj rodinný dom ktorého je vlastníkom, brat s matkou majú v dome doživotné právo. Brat sa o nič nestará, požíva nad mieru alkoholické nápoje. Dňa 21.11.2013 bola u nich policajná hliadka, ktorá hľadala po dome brat, následne prišli z novu, lebo ho mama požiadala, aby uzavrel vrch domu a kľúče uložil hore, kde si brat zavolal hliadku, aby sa dostal do domu. Po odchode hliadky odišiel brat do pivnice, kde majú kuchynku a uzamkol sa tam. Obvinený uviedol, že chcel navariť obed mame, preto mykal dverami, aby brat otvoril. Nijako sa mu nevyhrážal ani nemohol vidieť, či má v ruke latu. Brat mu vulgárne nadával a vyhrážal sa mu s latkou v ruke, z čoho mal obavu, preto sa uzamkol v pivnici. S bratom nemajú doriešené vzťahy okolo domu jeho užívanie. 

    Svedkyňa XXXXX odmietla k veci vypovedať, lebo poškodený aj obvinený sú jej synovia. Neskôr vypovedala, že má amputovanú nohu, syn Jaro sa o ňu stará o celý dom, syn XXXXX len každý deň popíja alkoholické nápoje a útočí na ňu aj syna Jara, nič okolo domu nepomôže. Svedkyňa XXXXX uviedla, že medzi bratmi sú nezhody a to z dôvodu, že XXXXX nadmieru požíva alkoholické nápoje. XXXXX sa nevedel dostať do kuchyne, preto búchal na dvere. 
	
	Súčasťou vyšetrovacieho spisu je zápisnica o ohliadke miesta činu a fotodokumentácia a charakteristika na obvineného a odpis registra trestov, správa, že poškodený bol umiestnený v Psychiatrickej nemocnici pre alkohol, taktiež sú tam zápisy o dychovej skúške, z ktorých vyplýva, že v čase spáchania skutku mal poškodený požité alkoholické nápoje, u obvineného nebol zistený alkohol. 

	Obvinený je z miesta trvalého bydliska hodnotený kladne, v obci sú známe spory medzi bratmi. Priestupkovo bol dvakrát prejednávaný, v registri trestov nemá  záznam.  
    
               	Vzhľadom na výsluchy obvineného, svedkov s poukazom na existujúcu  situáciu v rodine, na osobu poškodeného, kde nemožno jednoznačne preukázať, že sa obvinený vyhrážal zabitím poškodenému, čo tvrdí iba poškodený i keď zo strany obvineného došlo ku konaniu, že sa chcel dostať do kuchyne a zrejme použil výraznejší spôsob dožadovania sa otvorenia kuchyne, zrejme nezvládanie situácie s bratom, ktorý každý deň požíva alkoholické nápoje a nepomáha bratovi so starostlivosťou o matku, či domácnosť. 

Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

   	Vzhľadom na vyššie uvedené bolo potrebné rozhodnúť v zmysle § 214 ods. 1 Trestného poriadku a to postúpením veci na Okresný úrad vo Vranove nad Topľou.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Nemčíková
prokurátorka